หุ้นสหรัฐปิดกรอบแคบ/น้ำมันพุ่งแรง/ทองลบ
ดาวโจนส์ ปิดบวก 27.70 จุด รับความหวังเศรษฐกิจฟื้นตัว ด้านราคาน้ำมันพุ่ง 1.23 ดอลลาร์ ขณะที่ทองคำลดลง 3.6 ดอลลาร์
13 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 31,458.40 จุด เพิ่มขึ้น 27.70 จุด หรือ +0.1%, ดัชนีเอสแอนด์พี 500 ปิดที่ 3,934.83 จุด เพิ่มขึ้น 18.45 จุด หรือ +0.47% และดัชนี แนสแดค ปิดที่ 14,095.47 จุด เพิ่มขึ้น 69.70 จุด หรือ +0.50%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 12 ก.พ. นักลงทุนมีความหวัง รัฐบาลสหรัฐจะออกมาตรการช่วยเหลือเพิ่มเติมเพื่อกระตุ้นให้เศรษฐกิจฟื้นตัวเร็วขึ้น นอกจากนี้ ตลาดยังได้แรงหนุนจากรายงานที่บ่งชี้ว่า จำนวนผู้ติดเชื้อโควิด-19 รายใหม่ในสหรัฐเริ่มลดลง และมีการฉีดวัคซีนป้องกันโรคเพิ่มมากขึ้น
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนมี.ค. เพิ่มขึ้น 1.23 ดอลลาร์ หรือ 2.1% ปิดที่ 59.47 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 9 ม.ค. 2563 ด้านสัญญาน้ำมันดิบเบรนท์ (BRENT) ส่งมอบเดือนเม.ย. เพิ่มขึ้น 1.29 ดอลลาร์ หรือ 2.1% ปิดที่ 62.43 ดอลลาร์/บาร์เรล ทั้งนี้ สัญญาน้ำมันดิบเวสต์เท็กซัส ตลาดนิวยอร์กปิดพุ่งขึ้นได้แรงหนุนจากความตึงเครียดที่เพิ่มขึ้นในตะวันออกกลาง
ราคาทองคำตลาดโคเม็กซ์ งวดส่งมอบเดือนเม.ย. ลดลง 3.6 ดอลลาร์ หรือ 0.2% ปิดที่ 1,823.2 ดอลลาร์/ออนซ์